Document ID: 31997R2496

ΚΑΝΟΝΙΣΜΟΣ (ΕΚ) αριθ. 2496/97 ΤΟΥ ΣΥΜΒΟΥΛΙΟΥ της 11ης Δεκεμβρίου 1997 για την επιβολή οριστικού δασμού αντιντάμπινγκ στις εισαγωγές μετάλλων πυριτίου, καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους μη μελών της Ευρωπαϊκής Κοινότητας (1), και ιδίως τα άρθρα 9, 11 και 23,
την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
1. Ισχύοντα μέτρα
(1) Με τον κανονισμό (ΕΟΚ) αριθ. 2200/90 (2) το Συμβούλιο επέβαλε οριστικό δασμό αντιντάμπινγκ στις εισαγωγές μετάλλων πυριτίου, καταγωγής Λαϊκής Δημοκρατίας της Κίνας, η οποία εφεξής αποκαλείται «Κίνα». Μετά την καταγγελία που υπέβαλε η κοινοτική βιομηχανία και την συνεπακόλουθη έρευνα που διεξήγαγε η Επιτροπή, το Συμβούλιο, με τον κανονισμό (ΕΟΚ) αριθ. 1607/92 (3), κατέληξε στο συμπέρασμα ότι είχε απορροφηθεί ο ισχύων δασμός αντιντάμπινγκ, τροποποίησε τον κανονισμό (ΕΟΚ) αριθ. 2200/90 και επέβαλε πρόσθετο δασμό στις εισαγωγές κινεζικού μεταλλικού πυριτίου, για ένα ποσό που ισοδυναμεί με το ποσό του αρχικού δασμού.
2. Αίτηση επανεξέτασης
(2) Μετά τη δημοσίευση, τον Φεβρουάριο του 1995, ανακοίνωσης για την επικείμενη λήξη ισχύος των μέτρων (4), η Επιτροπή έλαβε αίτηση επανεξέτασης που υπέβαλε η Comitι de Liaison des Industries de Ferro-Alliages (CLIFA), εξ ονόματος τεσσάρων κοινοτικών παραγωγών που αντιπροσωπεύουν, κατά τους ισχυρισμούς, το μεγαλύτερο μέρος της συνολικής παραγωγής του εν λόγω προϊόντος στην Κοινότητα. Η αίτηση περιείχε αποδεικτικά στοιχεία για την άσκηση πρακτικής ντάμπινγκ όσον αφορά το προϊόν, καταγωγής Κίνας, και τη σημαντική ζημία που ενδέχετο να προκληθεί στην περίπτωση λήξεως ισχύος των μέτρων. Αυτά τα αποδεικτικά στοιχεία θεωρήθηκαν επαρκή ώστε να δικαιολογηθεί η έναρξη έρευνας επανεξέτασης.
(3) Στις 27 Ιουλίου 1995 η Επιτροπή ανήγγειλε, με ανακοίνωση (5) που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (εφεξής καλούμενη «ανακοίνωση για την έναρξη», την έναρξη διαδικασίας επανεξέτασης ενόψει της λήξης της ισχύος του κανονισμού (ΕΟΚ) αριθ. 2200/90 όσον αφορά τις εισαγωγές στην Κοινότητα μετάλλων πυριτίου, καταγωγής Κίνας, και άρχισε έρευνα σύμφωνα με το άρθρο 11 παράγραφος 2 του κανονισμού (ΕΚ) αριθ. 3283/94 (6), που εν συνεχεία καταργήθηκε και αντικαταστάθηκε από τον κανονισμό (ΕΚ) αριθ. 384/96, (ο οποίος εφεξής αποκαλείται «βασικός κανονισμός»). Η Επιτροπή αποφάσισε επίσης να κινήσει, με δική της πρωτοβουλία, ενδιάμεση διαδικασία επανεξέτασης σύμφωνα με το άρθρο 11 παράγραφος 3 του βασικού κανονισμού.
3. Έρευνα
(4) Η Επιτροπή ενημέρωσε επίσημα τους εξαγωγείς και τους εισαγωγείς που είναι γνωστό ότι ενδιαφέρονται, καθώς και τις ενώσεις τους, τους αντιπροσώπους της χώρας εξαγωγής και τους καταγγέλλοντες κοινοτικούς παραγωγούς σχετικά με την έναρξη της επανεξέτασης. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη. Ορισμένοι εισαγωγείς και δύο οργανώσεις που αντιπροσωπεύουν τη χρήστρια βιομηχανία γνωστοποίησαν γραπτώς τις απόψεις τους. Οι κοινοτικοί παραγωγοί και οι κινέζοι εξαγωγείς που το ζήτησαν έγιναν δεκτοί σε ακρόαση.
(5) Η Επιτροπή απέστειλε ερωτηματολόγια για τον καθορισμό του ντάμπινγκ και της ζημίας σε όλα τα μέρη που είναι γνωστό ότι ενδιαφέρονται και έλαβε απαντήσεις από τέσσερις καταγγέλλοντες κοινοτικούς παραγωγούς και από δύο εισαγωγείς.
(6) Κανένας κινέζος παραγωγός του ομοειδούς προϊόντος δεν απέστειλε απαντήσεις στο ερωτηματολόγιο. Ορισμένοι κινέζοι εξαγωγείς (εμπορικές εταιρείες) απάντησαν εντός της προθεσμίας που είχε καθοριστεί στα ερωτηματολόγια.
(7) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό του ντάμπινγκ και της ζημίας, και πραγματοποίησε έρευνα στις εγκαταστάσεις των ακόλουθων εταιρειών:
α) Καταγγέλλοντες κοινοτικοί παραγωγοί
- Vereinigte Aluminium Werke AG, Βόννη, Γερμανία
- Ferroatlαntica SL, Μαδρίτη, Ισπανία
- Pechiney Electromιtaleurgie, Παρίσι, Γαλλία
- Industria Elettrica Indel Spa, Belluno, Ιταλία 7
β) Παραγωγοί στην ανάλογη χώρα
ELKEM A/S, Oslo/Kristiansand, Νορβηγία
FESIL A/S, Trondheim, Νορβηγία.
(8) Η έρευνα ως προς το ντάμπινγκ κάλυψε την περίοδο από την 1η Ιουλίου 1994 έως τις 30 Ιουνίου 1995 (εφεξής καλούμενη «η περίοδος της έρευνας»). Η εξέταση της ζημίας κάλυψε την περίοδο από το 1992 μέχρι το τέλος της περιόδου της έρευνας.
(9) Όλα τα ενδιαφερόμενα μέρη ενημερώθηκαν σχετικά με τα ουσιώδη περιστατικά και τις παρατηρήσεις βάσει των οποίων επρόκειτο να συσταθεί η επιβολή οριστικών μέτρων. Αυτά τα μέρη είχαν επίσης την ευκαιρία να υποβάλουν τις απόψεις τους σχετικά με τις πληροφορίες που κοινοποιήθηκαν και, όταν το ζήτησαν, έγιναν εκ νέου δεκτά σε ακρόαση από την Επιτροπή. Ελήφθησαν υπόψη οι απόψεις που διατυπώθηκαν, όπου κρίθηκε αναγκαίο.
(10) Λόγω του πολυσύνθετου χαρακτήρα της διαδικασίας, και ειδικότερα του γεγονότος ότι έπρεπε να καθοριστούν τα αρκιβή περιστατικά σε σχέση με τους παραγωγούς στην ανάλογη χώρα που δεν αποτελούσε αντικείμενο της έρευνας, η έρευνα δεν μπορούσε να ολοκληρωθεί εντός της ενδεικτικής προθεσμίας που προβλέπεται βάσει του άρθρου 11 παράγραφος 5 του βασικού κανονισμού.
Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
1. Υπό εξέταση προϊόν
(11) Το προϊόν που αφορά η παρούσα διαδικασία είναι το μεταλλικό πυρίτιο που παράγεται σε κλίβανο ηλεκτρικού τόξου με αναγωγή χαλαζία με τη βοήθεια διαφόρων ανθρακούχων προϊόντων. Διατίθεται στο εμπόριο υπό μορφή τεμαχίων, κόκκων ή σκόνης. Υπάρχουν διεθνώς αποδεκτές προδιαγραφές ως προς το βαθμό καθαρότητάς του. Με βάση αυτές τις προδιαγραφές, μπορούμε να κατατάξουμε το μεταλλικό πυρίτιο σε διάφορες ποιότητες, που προορίζονται για διαφορετικές τελικές χρήσεις, κυρίως την παραγωγή σιλικονών («χημική ποιότητα») και την παραγωγή πρωτογενούς και δευτερογενούς αλουμινίου. Η περιεκτικότητά του σε πυρίτιο είναι μικρότερη από 99,99 % κατά βάρος. Ο τελωνειακός κωδικός κατάταξης του μεταλλικού πυριτίου στο πλαίσιο της συνδυασμένης ονοματολογίας κατά την περίοδο της έρευνας ήταν ο κωδικός ΣΟ 2804 69 00.
Το μεταλλικό πυρίτιο με μεταλύτερη καθαρότητα, δηλαδή με περιεκτικότητα σε πυρίτιο όχι μικρότερη από 99,99 % κατά βάρος, που χρησιμοποιείται κυρίως στην ηλεκτρονική βιομηχανία ημιαγωγών, υπάγεται σε διαφορετικό κωδικό ΣΟ και δεν καλύπτεται από την παρούσα διαδικασία.
2. Ομοειδές προϊόν
(12) Οι ίδιες διεθνείς προδιαγραφές ισχύουν για το εισαγόμενο προϊόν που αναφέρεται στην καταγγελία και για το μεταλλικό πυρίτιο που παράγεται στην Κοινότητα. Παρά ορισμένες διαφορές στην καθαρότητα και στις διαστάσεις μεταξύ του κινεζικού και του κοινοτικού προϊόντος, τα φυσικά χαρακτηριστικά τους και οι εφαρμογές τους είναι ουσιαστικά οι ίδιες. Τούτο ισχύει και για το μεταλλικό πυρίτιο που παράγεται και πωλείται στην εγχώρια αγορά της ανάλογης χώρας (Νορβηγία). Το κοινοτικό προϊόν και το εισαγόμενο προϊόν είναι επομένως ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.
Γ. ΝΤΑΜΠΙΝΓΚ
1. Ανάλογη χώρα
(13) Επειδή η Κίνα δεν έχει οικονομία αγοράς, η Επιτροπή, σύμφωνα με το άρθρο 2 παράγραφος 7 του βασικού κανονισμού, καθόρισε την κανονική αξία με βάση τα στοιχεία που συγκέντρωσε από τους παραγωγούς σε τρίτη χώρα με οικονομία της αγοράς (την «ανάλογη χώρα»). Στην αρχική έρευνα, η κανονική αξία καθορίστηκε με βάση τις τιμές που πρέπει να καταβληθούν στην Κοινότητα.
(14) Στην ανακοίνωση για την έναρξη της επανεξέτασης, η Επιτροπή ανέφερε ότι η Νορβηγία προβλεπόταν ως η κατάλληλη τρίτη χώρα με οικονομία αγοράς για τον καθορισμό της κανονικής αξίας. Αυτή η προκαταρκτική επιλογή στηρίχτηκε στις πληροφορίες που υποβλήθηκαν στην αίτηση επανεξέτασης, οι οποίες ανέφεραν ότι, όσον αφορά τη διάθρωση του κόστους και την τεχνολογία παραγωγής, οι νορβηγοί παραγωγοί του εν λόγω προϊόντος κατείχαν την πρώτη θέση στην παγκόσμια αγορά, πράγμα που επέτρεπε αξιόπιστη εκτίμηση της κανονικής αξίας για το εν λόγω προϊόν.
(15) Όλα τα ενδιαφερόμενα μέρη είχαν την ευκαιρία να σχολιάσουν την προβλεπόμενη επιλογή. Οι εξαγωγείς αμφισβήτησαν αυτήν την επιλογή. Οι αντιρρήσεις τους προβλήθηκαν ωστόσο μετά την προθεσμία που είχε καθοριστεί στην ανακοίνωση για την έναρξη. Πρότειναν την Εσθονία ως εναλλακτική ανάλογη χώρα, ισχυριζόμενοι κατά λάθος ότι αυτή η χώρα είχε επιλεγεί ως ανάλογη χώρα στην αρχική έρευνα. Ωστόσο, δεν υποβλήθηκε κανένα αποδεικτικό στοιχείο όσον αφορά τον αντιπροσωπευτικό χαρακτήρα της παραγωγής της Εσθονίας. Άλλα μέρη, κατά τη διάρκεια ακρόασης που τους χορηγήθηκε, αμφισβήτησαν ακόμη και την ύπαρξη παραγωγής στην Εσθονία. Τα στατιστικά στοιχεία της Eurostat μπορούσαν να αντανακλούν κατά τους ισχυρισμούς τους, μόνον τη μεταφόρτωση των εξαγωγών καταγωγής άλλων χωρών. Προτάθηκαν επίσης η Ρουμανία και η Βραζιλία ως ανάλογες χώρες, αλλά δεν υποβλήθηκαν αποδεικτικά στοιχεία που δικαιολογούσαν τον λόγο για τον οποίο αυτές οι χώρες θα αποτελούσαν πιο κατάλληλες ανάλογες χώρες από τη Νορβηγία.
(16) Κατά τη διάρκεια της έρευνας, η Επιτροπή επιβεβαίωσε ότι η Νορβηγία ήταν ένας από τους σημαντικότερους και πλέον αποτελεσματικούς πραγωγούς μεταλλικού πυριτίου παγκοσμίως. Η Νορβηγία ωφελείται από το χαμηλό ενεργειακό κόστος, πράγμα που έχει μεγάλη σημασία εφόσον το κόστος της ενέργειας αντιστοιχεί σε μεγάλη αναλογία του κόστους παραγωγής μετάλλου του πυριτίου. Επιπλέον, ειδικότερα επειδή τα εργοστάσια βρίσκονται γενικά σε βιομηχανικά λιμάνια, οι νορβηγοί παραγωγοί επωφελούνται από την καλή πρόσβαση στις πρώτες ύλες και από καλές συνθήκες εξαγωγής. Εξάλλου, η διαδικασία παραγωγής στη Νορβηγία είναι παρόμοια με τη διαδικασία παραγωγής που χρησιμοποιείται στην Κίνα, και η παρουσία δύο σημαντικών παραγωγών που ανταγωνίζονται με τις εισαγωγές εξασφαλίζει τις κανονικές συνθήκες της αγοράς. Τέλος, οι πωλήσεις μετάλλου του πυριτίου που πραγματοποίησαν στην εγχώρια αγορά τους κατά τη διάρκεια της έρευνας οι δύο συνεργασθέντες νορβηγοί παραγωγοί, αφορούσαν σημαντικές ποσότητες, εφόσον ανέρχονταν σε πάνω από 5 % των εξαγωγών από την Κίνα προς την Κοινότητα.
(17) Με βάση τα ανωτέρω, θεωρήθηκε σκόπιμο και εύλογο να χρησιμοποιηθεί η Νορβηγία ως ανάλογη χώρα για τον καθορισμό της κανονικής αξίας σε ό,τι αφορά τις εξαγωγές από την Κίνα προς την Κοινότητα.
2. Κανονική αξία
(18) Σε ό,τι αφορά τον προσδιορισμό της κανονικής αξίας, η Επιτροπή καθόρισε ότι ο όγκος των εγχώριων πωλήσεων των νορβηγών παραγωγών σε μη συνδεδεμένους πελάτες της ποιότητας του μεταλλικού πυριτίου που είναι παρόμοια με την εξαγόμενη από την Κίνα, αποτελούσε πάνω από το 5 % του όγκου των πωλήσεων του υπό εξέταση προϊόντος που εξήχθη προς την Κοινότητα, και, συνεπώς, ήταν αντιπροσωπευτικός κατά την έννοια του άρθρου 2 παράγραφος 2 του βασικού κανονισμού.
(19) Εν συνεχεία, σύμφωνα με το άρθρο 2 παράγραφος 4 του βασικού κανονισμού, η Επιτροπή εξέτασε κατά πόσον οι εγχώριες πωλήσεις του ομοειδούς προϊόντος είχαν πραγματοποιηθεί κατά τις συνήθεις εμπορικές πράξεις, εξετάζοντας την αναλογία των πωλήσεων που ήταν αποδοτικές. Η εξέταση έδειξε ότι πάνω από το 20 % των πωλήσεων σε όγκο είχαν πραγματοποιηθεί κάτω του μέσου κόστους. Η κανονική αξία καθορίστηκε επομένως με βάση τις μέσες σταθμισμένες τιμές που έχουν πράγματι πληρωθεί μόνον για τις υπόλοιπες αποδοτικές πωλήσεις, εφόσον ο όγκος τους υπερέβαινε το 10 % αυτών των πωλήσεων. Η κανονική αξία καθορίστηκε σε επίπεδο fob στα σύνορα της Νορβηγίας.
3. Τιμή εξαγωγής
(20) Η Επιτροπή έλαβε απαντήσεις στο ερωτηματολόγιό της από πέντε εταιρείες που εξάγουν το εν λόγω προϊόν από την Κίνα. Όλες αυτές οι εταιρείες αντιπροσωπεύονται από το China Chamber of Commerce for Import and Export of Metals, Minerals & Chemicals (CCCMC). Λόγω των ελάχιστων απαντήσεων που ελήφθησαν, λίγες ήταν οι πληροφορίες που μπόρεσαν να χρησιμοποιηθούν. Ειδικότερα, οι απαντήσεις δεν περιείχαν αποδεικτικά στοιχεία σχετικά με το γεγονός ότι είχαν κοινοποιηθεί όλες οι πωλήσεις του εν λόγω προϊόντος στην Κοινότητα. Δεν ανέφεραν επίσης το γεγονός ότι ορισμένοι από τους σημαντικότερους κοινοτικούς εισαγωγείς ήταν ενδεχομένως συνδεόμενοι με τους εξαγωγείς, ως μέρη του κρατικά ελεγχόμενου δικτύου εισαγωγών και εξαγωγών «Minemetals». Επομένως, σύμφωνα με το άρθρο 18 παράγραφος 1 του βασικού κανονισμού, οι διαπιστώσεις σχετικά με τις τιμές εξαγωγής έπρεπε να στηριχτούν γενικά στα διαθέσιμα στοιχεία. Σχετικά με αυτό, εξετάστηκε κατά πόσον η τιμή εξαγωγής για το εν λόγω προϊόν μπορούσε να στηριχτεί, επειδή δεν υπήρχε άλλη πηγή πληροφοριών, στα στατιστικά στοιχεία για τις εισαγωγές της Eurostat. Εξετάζοντας την αξιοπιστία των πληροφοριών που χορηγήθηκαν με αυτά τα στατιστικά στοιχεία, η Επιτροπή σημείωσε ότι τα στοιχεία που αφορούσαν τον κωδικό ΣΟ 2804 69 00 κάλυπταν αποκλειστικά το μεταλλικό πυρίτιο. Επιπλέον, σύμφωνα με τις διαθέσιμες πληροφορίες, τα χαρακτηριστικά της ποιότητας του μεταλλικού πυριτίου που εξαγόταν από την Κίνα δεν διέφεραν σε σημαντικό τρόπο κατά την περίοδο της έρευνας, και έτσι θεωρήθηκε ότι η χρησιμοποίηση της μέσης τιμής σ' αυτή την περίπτωση ήταν επαρκώς ακριβής.
(21) Επομένως, συνήχθη το συμπέρασμα ότι η πιό εύλογη μέθοδος για τον καθορισμό της τιμής εξαγωγής ήταν να ληφθούν η αξία εισαγωγής cif της Eurostat για τον εν λόγω κωδικό ΣΟ και τα αντίστοιχα στατιστικά στοιχεία για την Αυστρία, τη Φινλανδία και τη Σουηδία πριν από την προσχώρησή τους στην Κοινότητα.
4. Σύγκριση
(22) Σύμφωνα με το άρθρο 2 παράγραφος 10 του βασικού κανονισμού, ωστόσο, η κανονική αξία και η τιμή εξαγωγής προσαρμόστηκαν για να ληφθούν υπόψη οι διαφορές των παραγόντων που επηρεάζουν, κατά τους ισχυρισμούς και όπως αποδείχτηκε με ικανοποιητικά στοιχεία, τη δυνατότητα σύγκρισης των τιμών. Η κανονική αξία προσαρμόστηκε για να ληφθεί υπόψη η διαφορά του σταδίου εμπορίας σε σύγκριση με τις κινεζικές εξαγωγικές πωλήσεις, δεδομένου ότι οι νορβηγικές εγχώριες πωλήσεις λαμβάνουν γενικά χώρα απευθείας σε τελικούς χρήστες. Αυτές οι προσαρμογές έγιναν επίσης σε ό,τι αφορά το κόστος μεταφοράς και ασφάλισης, και το αντίστοιχο κόστος καθορίστηκε με βάση τα διαθέσιμα στοιχεία στις απαντήσεις των κινέζων εξαγωγέων στο ερωτηματολόγιο. Έτσι, η τιμή εξαγωγής εκφράστηκε σε επίπεδο fob στα σύνορα της Κίνας.
5. Περιθώριο του ντάμπινγκ
(23) Σύμφωνα με το άρθρο 2 παράγραφος 11 του βασικού κανονισμού, η μέση σταθμισμένη κανονική αξία (fob στα σύνορα της Νορβηγίας) συγκρίθηκε με τη μέση σταθμισμένη τιμή εξαγωγής (fob στα σύνορα της Κίνας).
(24) Η σύγκριση της κανονικής αξίας με την τιμή εξαγωγής, όπως καθορίστηκε ανωτέρω, έδειξε την ύπαρξη πρακτικής ντάμπινγκ, και το περιθώριο του ντάμπινγκ ήταν ίσο προς το ποσό κατά το οποίο η κανονική αξία υπερέβαινε την τιμή εξαγωγής προς την Κοινότητα.
Το περιθώριο του ντάμπινγκ, εκφρασμένο ως ποσοστό της τιμής εξαγωγής cif, στα σύνορα της Κοινότητας, ανερχόταν σε 68,1 %.
Δ. ΚΟΙΝΟΤΙΚΗ ΒΙΟΜΗΧΑΝΙΑ
(25) Η Επιτροπή εξέτασε κατά πόσον οι κοινοτικοί παραγωγοί οι οποίοι είχαν στηρίξει την αίτηση για επανεξέταση και συνεργάστηκαν κατά την έρευνα αντιπροσώπευαν το μεγαλύτερο μέρος της συνολικής κοινοτικής παραγωγής, όπως προβλέπεται στο άρθρο 4 παράγραφος 1 του βασικού κανονισμού. Σχετικά με αυτό, διαπιστώθηκε ότι οι τέσσερις συνεργασθέντες παραγωγοί κατά την επανεξέταση, κατασκεύαζαν σχεδόν το σύνολο της συνολικής κοινοτικής παραγωγής. Επομένως, συνήχθη το συμπέρασμα ότι οι τέσσερις συνεργασθέντες κοινοτικοί παραγωγοί αποτελούσαν την κοινοτική βιομηχανία κατά την έννοια του άρθρου 4 παράγραφος 1 του βασικού κανονισμού.
Ε. ΖΗΜΙΑ
1. Κατανάλωση στην κοινοτική αγορά
(26) Η φαινομενική κατανάλωση (ΕΕ των 15) μετάλλου του πυριτίου στην κοινοτική αγορά (με βάση τις απαντήσεις στα ερωτηματολόγια, τα στατιστικά στοιχεία της Eurostat και τις πληροφορίες για την αγορά που διέθετε η Επιτροπή), αυξήθηκε από περίπου 195 000 τόνους σε περίπου 256 000 τόνους, δηλαδή αύξηση περίπου 32 % μεταξύ του 1992 και του τέλους της περιόδου της έρευνας.
2. Όγκος και μερίδιο αγοράς των εισαγωγών με ντάμπινγκ
(27) Πρέπει να υπομνησθεί ότι οι κινέζοι εξαγωγείς είχαν απορροφήσει το 1992 τον ισχύοντα δασμό αντιντάμπινγκ (βλέπε αιτιολογική σκέψη 1). Στην παρούσα έρευνα, καθορίστηκε ότι ο όγκος των εισαγωγών μετάλλου του πυριτίου που αποτελούσαν αντικείμενο ντάμπινγκ, καταγωγής Κίνας, στην Κοινότητα, υπολογισμένος σε μετρικούς τόνους, μειώθηκε σημαντικά μετά την επιβολή αυτού του πρόσθετου (κατά της απορρόφησης) δασμού αντιντάμπινγκ το 1992. Ωστόσο, αυτές οι εισαγωγές εν συνεχεία αυξήθηκαν εκ νέου κατά 171 %, μεταξύ του1993 και του 1994, και κατά 13,5 % από το 1994 μέχρι το τέλος της περιόδου της έρευνας. Έτσι, μεταξύ του 1992 και του τέλους της περιόδου έρευνας, οι εισαγωγές καταγωγής Κίνας, που πωλήθηκαν στην Κοινότητα, αυξήθηκαν κατά 37 % σε όγκο. Αυτές οι διαπιστώσεις αντικρούουν τους ισχυρισμούς σύμφωνα με τους οποίους η επιβολή των πρόσθετων μέτρων αντιντάμπινγκ θα κατέληγε στον αποκλεισμό από την κοινοτική αγορά του κινεζικού μετάλλου του πυριτίου.
(28) Το εκτιμώμενο μερίδιο αγοράς των εισαγωγών αυτών στην Κοινότητα, υπολογιζόμενο με βάση τη φαινομένη κατανάλωση, αυξήθηκε από 3,7 % το 1992 σε 3,8 % κατά την περίοδο της έρευνας, δηλαδή κατά 3 %.
3. Τιμές των εισαγωγών με ντάμπινγκ
(29) Όπως εξηγείται στις αιτιολογικές σκέψεις 20 και 21, λόγω των ελάχιστων και ανεπαρκών απαντήσεων στο ερωτηματολόγιο που ελήφθησαν από τους κινέζους εξαγωγείς, η Επιτροπή αναγκάστηκε να καθορίσει την τιμή εξαγωγής με βάση τα στατιστικά στοιχεία (της Eurostat και των εθνικών στατιστικών της Αυστρίας, της Φινλανδίας και της Σουηδίας). Από την έρευνα προέκυψε ότι, μετά την επανεξέταση των μέτρων το 1992, οι κινεζικές τιμές, πριν από την καταβολή του δασμού, αυξήθηκαν κατά 12,5 % το 1993, για να μειωθούν εκ νέου στη συνέχεια, μεταξύ του 1994 και του τέλους της περιόδου έρευνας φθάνοντας με τον τρόπο αυτό το επίπεδο του 1992. Μεταξύ του 1992, έτους κατά το οποίο επιβλήθηκαν οι πρόσθετοι δασμοί αντιντάμπινγκ, και του τέλους της περιόδου έρευνας, οι τιμές αυτές αυξήθηκαν μόνο κατά 4 %.
(30) Η Επιτροπή συνέκρινε επίσης τις τιμές των κινεζικών εισαγωγών με τις τιμές των κοινοτικών παραγωγών προκειμένου να προσδιορίσει την ύπαρξη τυχόν απόκλισης. Προς το σκοπό αυτό, καθορίστηκε πρώτα-πρώτα ποιο προϊόν μεταλλικού πυριτίου στην Κοινότητα (συνήθης ποιότητα που χρησιμοποιεί η βιομηχανία αλουμινίου) είναι ισοδύναμο, όσον αφορά τις προδιαγραφές και τις χρήσεις, με το εισαγόμενο κινεζικό προϊόν. Δεδομένου ότι από την Κίνα εισάγονται μόνο τα προϊόντα συνήθους ποιότητας, η σύγκριση των τιμών περιορίστηκε στα προϊόντα συνήθους ποιότητας της κοινοτικής βιομηχανίας. Στη συνέχεια, συγκρίθηκαν οι σταθμισμένες μέσες τιμές πώλησης των παραγωγών «εκ του εργοστασίου» στην Κοινότητα με τις σταθμισμένες μέσες τιμές εισαγωγής του κινεζικού προϊόντος, οι οποίες αναπροσαρμόσθηκαν ώστε να αντιστοιχούν στο επίπεδο της καθαρής τιμής «εκ της αποθήκης», μετά τον εκτελωνισμό, στην Κοινότητα στο ίδιο στάδιο εμπορίας. Για την ανάλυση αυτή, εξετάστηκαν οι τέσσερις σημαντικότερες αγορές (Γαλλία, Γερμανία, Ηνωμένο Βασίλειο και Ιταλία).
(31) Βάσει των προεκτεθέντων, διαπιστώθηκε ότι, κατά την περίοδο της έρευνας, οι τιμές των κινεζικών εισαγωγών δεν ήταν χαμηλότερες από τις τιμές των κοινοτικών παραγωγών. Ωστόσο, κατά την ανάλυση των πραγματικών τιμών μεταπώλησης στον πρώτο ανεξάρτητο αγοραστή κινεζικού μεταλλικού πυριτίου, οι οποίες εφαρμόζονται από έναν από τους μεγαλύτερους μη συνδεόμενους εισαγωγείς που αντιπροσωπεύει το 11 % των συνολικών κινεζικών εισαγωγών και ο οποίος συνεργάστηκε στην έρευνα, διαπιστώθηκε ότι οι τιμές αυτές ήταν χαμηλότερες από το 7 % περίπου των αντίστοιχων τιμών της κοινοτικής βιομηχανίας. Επιπλέον, είναι σημαντικό να επισημανθεί ότι, στην κοινοτική αγορά, ίσχυε πάγιος δασμός αντιντάμπινγκ 396 Ecu ανά τόνο, που ισοδυναμεί με το 51 % της τιμής cif. Επομένως, αν πάψουν να ισχύουν τα μέτρα αυτά, η απόκλιση τιμών που θα σημειωθεί θα είναι τουλάχιστον 30 %.
4. Κατάσταση της κοινοτικής βιομηχανίας
α) Γενικά
(32) Διάφορα ενδιαφερόμενα μέρη επισήμαναν ότι η κοινοτική βιομηχανία δεν υφίσταται πλέον ζημία, δεδομένου ότι, από το τέλος της περιόδου έρευνας, η ζήτηση μεταλλικού πυριτίου άλλαξε, προκαλώντας πρόβλημα ανεφοδιασμού και σημαντική αύξηση των τιμών.
Πρέπει να επισημανθεί ότι, σύμφωνα με το άρθρο 6 παράγραφος 1 του βασικού κανονισμού, η συνήθης πρακτική των κοινοτικών οργάνων είναι να προβαίνουν στον προσδιορισμό της πρακτικής ντάμπινγκ και της ζημίας μόνο με βάση την κατάσταση που επικρατεί κατά την περίοδο της έρευνας. Τούτο δικαιολογείται από το γεγονός ότι οι ακριβείς επιπτώσεις των εξελίξεων, όπως αυτών που αναφέρονται παραπάνω, μπορούν να αξιολογηθούν μόνο στο πλαίσιο νομότυπης έρευνας, κατά την οποία όλα τα ενδιαφερόμενα μέρη έχουν τη δυνατότητα να εκφράσουν την άποψή τους και κατά την οποία είναι δυνατό να επαληθευθούν και να αναλυθούν οι πληροφορίες που προσκομίζονται.
(33) Στην παρούσα υπόθεση, η αστάθεια της αγοράς του μεταλλικού πυριτίου δικαιολογεί την πρακτική της Κοινότητας, δεδομένου ότι δεν είναι δυνατό να συναχθούν συμπεράσματα σχετικά με αυτές τις δήθεν διακυμάνσεις των τιμών χωρίς να διεξαχθεί έρευνα.
(34) Προκειμένου να εξετάσει την κατάσταση της κοινοτικής βιομηχανίας, η Επιτροπή έλαβε υπόψη τους ακόλουθους οικονομικούς δείκτες.
β) Παραγωγή
(35) Η κοινοτική παραγωγή αυξήθηκε από 98 000 τόνους περίπου σε 122 000 τόνους μεταξύ του 1992 και του τέλους της περιόδου έρευνας, πράγμα που αντιπροσωπεύει αύξηση 24,1 %. Από τα στοιχεία παραγωγής που σημειώθηκαν κατά την περίοδο αυτή προκύπτει επιβράδυνση της παραγωγής το 1993 (-1,2 %), μετά την οποία επακολούθησε γενική ανάκαμψη λόγω της ευνοϊκής εξέλιξης της παγκόσμιας αγοράς. Δύο κοινοτικοί παραγωγοί που είχαν συμμετάσχει στην πρώτη έρευνα διέκοψαν τις δραστηριότητές τους το 1992, ενώ ένας άλλος προέβη σε αναδιάρθρωση μονάδας παραγωγής στην Ισπανία το 1993. Η παραγωγή των λοιπών κοινοτικών παραγωγών παρέμεινε σταθερή ή σημείωσε ελαφρά αύξηση.
γ) Ικανότητα και χρησιμοποίηση της ικανότητας
(36) Η ικανότητα παραγωγής της κοινοτικής βιομηχανίας αυξήθηκε κατά 5 % μεταξύ του 1992 και του τέλους της περιόδου έρευνας, χάρη κυρίως στην αναδιάρθρωση που έγινε στην Ισπανία. Επιπλέον, μεταξύ του 1992 και του τέλους της περιόδου έρευνας, η χρησιμοποίηση της ικανότητας αυξήθηκε, για τον ίδιο λόγο, κατά 18 %.
δ) Αποθέματα
(37) Η πορεία των αποθεμάτων αντανακλά την αστάθεια της αγοράς και τις προσδοκίες της κοινοτικής βιομηχανίας σχετικά με την πιθανή εξέλιξη της κοινοτικής αγοράς. Εν προκειμένω, τα αποθέματα της κοινοτικής βιομηχανίας αυξήθηκαν κατά 47 % μεταξύ του 1992 και του τέλους της περιόδου έρευνας, από 11 600 περίπου τόνους σε 17 000 τόνους.
ε) Πωλήσεις
(38) Οι πωλήσεις της κοινοτικής βιομηχανίας στην κοινοτική αγορά αυξήθηκαν από 80 000 περίπου τόνους το 1992 σε 111 200 περίπου τόνους στο τέλος της περιόδου έρευνας, πράγμα που αντιπροσωπεύει αύξηση 37,6 %.
στ) Μερίδιο αγοράς
(39) Η αύξηση του όγκου των πωλήσεων είχε ως αποτέλεσμα την ελαφρά αύξηση του μεριδίου αγοράς, από 39,8 % το 1992 σε 41,1 % κατά την περίοδο της έρευνας.
ζ) Μέση τιμή πώλησης και εξέλιξη των τιμών
(40) Όσον αφορά την εξέλιξη της κοινοτικής βιομηχανίας, οι τιμές αυξήθηκαν κατά 3 % μετά την επιβολή του πρόσθετου δασμού αντιντάμπινγκ στις εισαγωγές καταγωγής Κίνας, για να μειωθούν εκ νέου στη συνέχεια κατά 3 % μεταξύ του 1993 και του 1994. Κατά την υπό εξέταση περίοδο, οι τιμές πώλησης της κοινοτικής βιομηχανίας αυξήθηκαν κατά 2 %.
η) Αποδοτικότητα
(41) Μεταξύ του 1992 και του 1993, ο σταθμισμένος μέσος όρος των απωλειών που σημείωσε συνολικά η κοινοτική βιομηχανία αντιστοιχεί σε 21,7 και σε 22 %, αντιστοίχως, για τις πωλήσεις μεταλλικού πυριτίου στην κοινοτική αγορά. Παρά την αναδιάρθρωση της μονάδας παραγωγής στην Ισπανία και την ελαφρά αυξητική τάση των αγοραίων τιμών, η κοινοτική βιομηχανία εξακολούθησε να έχει απώλειες κατά την περίοδο 1993/94, σημειώνοντας, καθ' όλη την περίοδο της έρευνας, σταθμισμένο μέσο όρο απωλειών 13,4 %.
(42) Ο σταθμισμένος μέσος όρος των απωλειών μειώθηκε κατά 38 % μεταξύ του 1992 και του τέλους της περιόδου έρευνας. Παρά το γεγονός αυτό, κατά την τελευταία δεκαετία, η κοινοτική βιομηχανία μεταλλικού πυριτίου δεν πραγματοποίησε κέρδη.
θ) Απασχόληση
(43) Η κατάσταση της απασχόλησης μειωνόταν σταθερά μεταξύ του 1992 και του 1994, δεδομένου ότι το συνολικό εργατικό δυναμικό της κοινοτικής βιομηχανίας στο σύνολό της μειώθηκε κατά 7 %.
5. Συμπέρασμα
(44) Μετά την επιβολή των μέτρων, η θέση της κοινοτικής βιομηχανίας βελτιώθηκε όσον αφορά την παραγωγή, τη χρησιμοποίηση της ικανότητας και τις πωλήσεις. Ωστόσο, πρέπει να επισημανθεί ότι η ικανότητα και το μερίδιο αγοράς παρέμειναν στάσιμα. Η κοινοτική βιομηχανία δεν ήταν σε θέση να αυξήσει τις τιμές της σε ικανοποιητικό βαθμό, ούτε καν μετά την επιβολή των μέτρων, δεδομένου ότι οι κινέζοι εξαγωγείς εξακολούθησαν να μειώνουν τις τιμές τους. Επιπλέον, λαμβανομένης υπόψη της ουσιώδους αύξησης των αποθεμάτων, της απώλειας θέσεων απασχόλησης και της συσσώρευσης νέων χρηματοοικονομικών απωλειών, συνάγεται το συμπέρασμα ότι η κοινοτική βιομηχανία εξακολουθεί να υφίσταται σημαντική ζημία κατά την έννοια του άρθρου 3 παράγραφος 1 του βασικού κανονισμού.
ΣΤ. ΑΙΤΙΩΔΗΣ ΣΥΝΑΦΕΙΑ
(45) Η Επιτροπή εξέτασε αν η ζημία που υπέστη η κοινοτική βιομηχανία προξενήθηκε από τις κινεζικές εισαγωγές με ντάμπινγκ ή αν διάφοροι άλλοι παράγοντες προξένησαν τη ζημία αυτή ή συνέβαλαν σ' αυτήν.
1. Επιπτώσεις των εισαγωγών με ντάμπινγκ
(46) Το μεταλλικό πυρίτιο που παράγει η Κοινότητα βρίσκεται σε άμεσο ανταγωνισμό με το μεταλλικό πυρίτιο που εισάγεται από την Κίνα, ιδίως όσον αφορά τις τιμές, και τούτο διότι δεν υπάρχουν σημαντικές ποιοτικές διαφορές μεταξύ του εισαγόμενου και του κοινοτικού προϊόντος. Το εισαγόμενο προϊόν προορίζεται για τους ίδιους πελάτες, και συγκεκριμένα τα χυτήρια αλουμινίου.
(47) Δεδομένου ότι το μεταλλικό πυρίτιο είναι βασικό προϊόν, η αγορά του είναι ιδιαίτερα ευαίσθητη ως προς τις τιμές και, επομένως, οι χαμηλές τιμές που εφαρμόζουν ορισμένοι πωλητές προκαλούν γενική συμπίεση της αγοράς. Όπως προέκυψε από την έρευνα, μετά την επανεξέταση των μέτρων το 1992, οι κινεζικές τιμές, πριν από τον εκτελωνισμό, αυξήθηκαν κατά 12,5 % το 1993, αλλά στη συνέχεια μειώθηκαν στο επίπεδο σχεδόν του 1992 μεταξύ του 1994 και του τέλους της περιόδου έρευνας.
Μεταξύ του 1992, έτους επιβολής των πρόσθετων μέτρων αντιντάμπινγκ (βλέπε αιτιολογική σκέψη 29), και του τέλους της περιόδου έρευνας, οι τιμές αυτές αυξήθηκαν μόνο κατά 4 %. Έτσι, το επίπεδό τους προκάλεσε αναμφισβήτητα συμπίεση της τιμής του μεταλλικού πυριτίου στην κοινοτική αγορά.
(48) Επιπλέον, μεταξύ του 1993 και του τέλους της περιόδου έρευνας, οι κινεζικές τιμές μειώθηκαν κατά 7 %, ενώ οι τιμές της κοινοτικής αγοράς αυξήθηκαν κατά 3 %. Το γεγονός αυτό φανερώνει ότι οι κινέζοι εξαγωγείς είναι σε θέση να απορροφήσουν εν μέρει τις επιπτώσεις των ισχυόντων δασμών αντιντάμπινγκ.
(49) Η κοινοτική βιομηχανία, που προσπάθησε να αυξήσει τις τιμές το 1993, αναγκάστηκε να ακολουθήσει την κινεζική τιμολογιακή πολιτική. Έτσι, το 1994 η κοινοτική βιομηχανία προσπάθησε να περιορίσει τις χρηματοοικονομικές της απώλειες μειώνοντας εκ νέου τις τιμές και προσπαθώντας να αυξήσει τις πωλήσεις της.
(50) Επιπλέον, λόγω της συμπίεσης των τιμών που προκάλεσαν οι κινεζικές εισαγωγές και παρά την αύξηση της κατανάλωσης μεταλλικού πυριτίου στην κοινοτική αγορά, η κοινοτική βιομηχανία εξακολούθησε να υφίσταται απώλειες ή κατόρθωσε μετά βίας να καλύψει το κόστος παραγωγής της.
(51) Οι κινέζοι εξαγωγείς προέβαλαν το επιχείρημα ότι δεν υφίσταται ζημία ή πιθανότητα επανάληψης της ζημίας που υπέστη η κοινοτική βιομηχανία λόγω των εισαγωγών από την Κίνα, δεδομένου ότι η παραγωγή μεταλλικού πυριτίου της κοινοτικής βιομηχανίας αυξήθηκε, ιδίως από το 1992 και μετά.
(52) Ωστόσο, όπως αναφέρθηκε παραπάνω (βλέπε αιτιολογική σκέψη 35), η παραγωγή της κοινοτικής βιομηχανίας αυξήθηκε κατά 24,1 % μεταξύ του 1992 και του τέλους της περιόδου έρευνας σε μια αγορά που σημείωνε πρόοδο 32 % (βλέπε αιτιολογική σκέψη 26). Συγχρόνως, τα αποθέματα της κοινοτικής βιομηχανίας αυξήθηκαν κατά 46,6 % (βλέπε αιτιολογική σκέψη 37). Αντί να αυξήσει τις πωλήσεις της, όπως ήλπιζε λόγω της ευνοϊκής κατάστασης της αγοράς, η κοινοτική βιομηχανία αναγκάστηκε, αντίθετα, να αυξήσει τα αποθέματά της και δεν μπόρεσε να προσαρμοστεί στη συμπίεση των τιμών των κινεζικών εισαγωγών που εξακολουθούσαν να εισρέουν στην κοινοτική αγορά σε χαμηλές τιμές πριν από την καταβολή δασμού αντιντάμπινγκ.
(53) Συμπερασματικά, οι κινεζικές εισαγωγές με ντάμπινγκ είχαν αναμφισβήτητα ως αποτέλεσμα τη συμπίεση των τιμών της κοινοτικής αγοράς και συνέτειναν στην πενιχρή χρηματοοικονομική κατάσταση της κοινοτικής βιομηχανίας.
2. Επιπτώσεις άλλων παραγόντων
(54) Μεταξύ του 1992 και του τέλους της περιόδου έρευνας η Κοινότητα εισήγαγε μεταλλικό πυρίτιο από χώρες οι οποίες παράγουν μεταλλικό πυρίτιο εκτός από την Κίνα. Το μερίδιο αγοράς των νορβηγικών εισαγωγών (υπολογιζόμενο με βάση τα στοιχεία της φαινομένης κατανάλωσης που αναφέρονται στην αιτιολογική σκέψη 26) αυξήθηκε από 22,1 % το 1992 σε 27,7 % στο τέλος της περιόδου έρευνας. Κατά την ίδια περίοδο, οι εισαγωγές καταγωγής Βραζιλίας μειώθηκαν από 10,4 % σε 7,3 %. Τούτο ισχύει και για τους άλλους δύο μεγάλους εξαγωγείς μεταλλικού πυριτίου στην Κοινότητα, τη Νότιο Αφρική και την Αυστραλία, των οποίων οι εισαγωγές μειώθηκαν αντίστοιχα από 14,8 % σε 9,2 % και από 4,1 σε 3 %.
(55) Οι κινέζοι εξαγωγείς υποστήριξαν ότι η ζημία που υπέστη η κοινοτική βιομηχανία μπορεί να προξενήθηκε και από το μεταλλικό πυρίτιο καταγωγής Ρωσίας και Ουκρανίας. Σύμφωνα με την Επιτροπή, ωστόσο, η ποιότητα του ρωσικού και ουκρανικού μεταλλικού πυριτίου δεν είναι συγκρίσιμη με εκείνη του ευρωπαϊκού ή κινεζικού μεταλλικού πυριτίου. Η συνήθης ποιότητα που εξάγεται από την Κίνα περιέχει πράγματι 0,5 % Fe έναντι 0,8 και 1 % για το ρωσικό και ουκρανικό προϊόν. Τα προαναφερόμενα εισαγόμενα προϊόντα πρέπει να υποστούν, επομένως, ειδική κατεργασία πριν συγκριθούν με τα ευρωπαϊκά και κινεζικά προϊόντα.
Εξάλλου, καθορίστηκε ότι οι Ηνωμένες Πολιτείες της Αμερικής δεν εφαρμόζουν μέτρα αντιντάμπινγκ στο μεταλλικό πυρίτιο καταγωγής Ρωσίας, δεδομένου ότι το προϊόν αυτό πρέπει να υποστεί κατεργασία και καθαρισμό πριν χρησιμοποιηθεί στη βιομηχανία ανάτηξης αλουμινίου.
(56) Επιπλέον, η Επιτροπή εξέτασε τις στατιστικές της Eurostat σχετικά με τις εισαγωγές και κατέληξε στο συμπέρασμα ότι οι εισαγωγές καταγωγής Ρωσίας και Ουκρανίας δεν πραγματοποιούνται σε τακτική βάση. Το 1992, οι εισαγωγές αυτές ήταν ανύπαρκτες. Σύμφωνα με τις πληροφορίες της αγοράς, η πραγματική ικανότητα παραγωγής των δύο αυτών χωρών περιορίζεται σε 100 000 τόνους ετησίως. Επομένως, είναι μάλλον απίθανο να εξάγονται σημαντικές ποσότητες από τη Ρωσία και την Ουκρανία.
(57) Τέλος, καθορίστηκε ότι το μερίδιο αγοράς της Νοτίου Αφρικής μειώθηκε λόγω προβλημάτων παραγωγής και ότι το αντίστοιχο μερίδιο της Νορβηγίας αυξήθηκε, αλλά με τη μέγιστη τιμή cif της Eurostat.
(58) Δεν διαπιστώθηκαν άλλοι παράγοντες που θα μπορούσαν να είχαν επηρεάσει αρνητικά την κοινοτική βιομηχανία.
3. Συμπέρασμα
(59) Λαμβανομένης υπόψη της απλής διαδικασίας παραγωγής, του σταδίου πλήρους ανάπτυξης και του μη σύνθετου χαρακτήρα του προϊόντος αυτού, που παρέχεται μέσω ανάλογων δικτύων πώλησης στην Κοινότητα, καθώς και της διαφάνειας της αγοράς, η Επιτροπή θεωρεί ότι η κινεζική πολιτική χαμηλών τιμών επηρέασε σε ιδιαίτερα αρνητικό θαθμό την κατάσταση της κοινοτικής βιομηχανίας.
Ακόμη και αν ορισμένες εισαγωγές καταγωγής τρίτων χωρών μπορεί να συνέβαλαν στην αρνητική κατάσταση της κοινοτικής βιομηχανίας, πρέπει να συναχθεί το συμπέρασμα ότι η συμπίεση των τιμών, που προέκυψε από τις κινεζικές εισαγωγές, εξεταζόμενη μεμονωμένα, προξένησε σαφώς σημαντική ζημία στην κοινοτική βιομηχανία.
Ζ. ΣΥΝΕΧΙΣΗ ΤΗΣ ΠΡΑΚΤΙΚΗΣ ΝΤΑΜΠΙΝΓΚ/ΖΗΜΙΑ
1. Γενικά
(60) Οι εξαγωγείς υποστήριξαν ότι, προκειμένου να καθοριστεί η πιθανότητα συνέχισης της πρακτικής ντάμπινγκ και της ζημίας, πρέπει να αναλυθεί η εξέλιξη της αγοράς καθ' όλη την περίοδο που καλύπτεται από το τέλος της περιόδου της έρευνας.
(61) Εν προκειμένω, η Επιτροπή εξέτασε το επίπεδο των εισαγωγών στην Κοινότητα των δεκαπέντε κρατών μελών που πραγματοποιήθηκαν κατά τη διάρκεια τετραετίας, ιδίως εκείνων που πραγματοποιήθηκαν μετά την επιβολή των πρόσθετων δασμών αντιντάμπινγκ λόγω της απορρόφησης του αρχικού δασμού. Επομένως, η περίοδος αυτή είναι ιδιαίτερα μεγάλη για να μπορέσουν να καθοριστούν οι τάσεις των δεικτών της ζημίας στο πλαίσιο έρευνας αντιντάμπινγκ.
2. Θέση της Κίνας στην παγκόσμια αγορά
(62) Από τη σημερινή και προγενέστερη κατάσταση προκύπτει ότι η κινεζική βιομηχανία εξακολούθησε να εξάγει μεταλλικό πυρίτιο στην Κοινότητα σε τιμές ντάμπινγκ. Δεδομένου ότι από την έρευνα αντιντάμπινγκ που διεξήγαγε η κυβέρνηση των Ηνωμένων Πολιτειών της Αμερικής, το 1991, καθορίστηκε ότι οι κινεζικές εξαγωγές είχαν αποτελέσει αντικείμενο ντάμπινγκ, επιβλήθηκαν δασμοί αντιντάμπινγκ ύψους 134 %. Μετά την επιβολή των μέτρων αυτών, οι κινεζικές εξαγωγές στις Ηνωμένες Πολιτείες της Αμερικής μειώθηκαν δραστικά.
(63) Η Κίνα είναι σε μεγάλο βαθμό ο κυριότερος προμηθευτής μεταλλικού πυριτίου παγκοσμίως. Το μεγαλύτερο μέρος των κινεζικών εξαγωγών, που ισοδυναμούσαν με 116 000 περίπου τόνους το 1994, απορροφάται από την Ιαπωνία, η οποία το 1994 αγόρασε 83 763 τόνους, δηλαδή το 72 % των συνολικών κινεζικών εξαγωγών. Μέχρι το 1993, οι κινεζικές πωλήσεις στις λοιπές ασιατικές χώρες αυξήθηκαν θεαματικά, ενώ οι πωλήσεις στην αγορά των Ηνωμένων Πολιτειών της Αμερικής παρέμειναν συμπιεσμένες λόγω των δασμών αντιντάμπινγκ που ίσχυαν από το 1991. Οι πωλήσεις στην Κοινότητα, αντίθετα, αυξήθηκαν εκ νέου το 1994, παρά το γεγονός ότι εξακολουθούσαν να ισχύουν οι δασμοί αντιντάμπινγκ.
(64) Στην Ιαπωνία, οι κινεζικές εξαγωγές μεταλλικού πυριτίου παρέμειναν στάσιμες μεταξύ του 1993 και του 1994, ανερχόμενες συνολικά σε 86 400 και 82 600 τόνους αντίστοιχα. Στην Αυστραλία παρατηρήθηκε η ίδια κατάσταση. Στη Νότιο Κορέα, οι κινεζικές εξαγωγές μειώθηκαν κατά την ίδια περίοδο. Όλα αυτά καταδεικνύουν ότι η αγορά της Ιαπωνίας και οι υπόλοιπες ασιατικές αγορές είναι κορεσμένες, όπως επιβεβαιώνει το γεγονός ότι ο όγκος των εξαγωγών προς τους κυριότερους πελάτες της Κίνας, δηλαδή την Ιαπωνία, τη Νότιο Κορέα και την Αυστραλία, αυξήθηκαν αισθητά μέχρι το 1993 για να σταθεροποιηθούν στη συνέχεια.
3. Ικανότητα παραγωγής της Κίνας
(65) Οι εξαγωγείς προέβαλαν το επιχείρημα ότι πολυάριθμα κινεζικά εργοστάσια διέκοψαν τη λειτουργία τους και ότι η ικανότητα παραγωγής στην Κίνα μειώθηκε. Επιπλέον, υποστήριξαν ότι η αύξηση της εγχώριας κατανάλωσης μεταλλικού πυριτίου στην Κίνα είχε ως αποτέλεσμα τη μείωση των διαθέσιμων προς εξαγωγή ποσοτήτων. Οι ίδιοι εξαγωγείς υποστήριξαν ότι προβλέπεται αύξηση της ζήτησης στην Κοινότητα στο τέλος της δεκαετίας, η οποία δεν θα μπορέσει, επομένως, να καλυφθεί από την ικανότητα της κοινοτικής βιομηχανίας.
(66) Σύμφωνα με τις πληροφορίες της αγοράς, η κινεζική παραγωγή μεταλλικού πυριτίου μειώθηκε από 450 000 τόνους το 1989 σε 250 000 τόνους το 1994. Πιθανώς, μόλις πάψουν να ισχύουν τα μέτρα στην Κοινότητα και στις Ηνωμένες Πολιτείες της Αμερικής, η Κίνα θα μετατρέψει την παραγωγή άλλων κραμάτων παραγωγής στην παραγωγή μεταλλικού πυριτίου και θα επανέλθει στα προγενέστερα υψηλά επίπεδα παραγωγής, που μπορούν να εξαχθούν στην Κοινότητα.
4. Πιθανότητα συνέχισης της πρακτικής ντάμπινγκ
(67) Όσον αφορά την πρακτική ντάμπινγκ, πρέπει να υπενθυμιστεί ότι κατά την περίοδο της έρευνας οι επίμαχες εισαγωγές καταγωγής Κίνας εξακολούθησαν να αποτελούν αντικείμενο ντάμπινγκ σε επίπεδο ανάλογο με εκείνο που διαπιστώθηκε κατά την έρευνα που διεξήχθη το 1992 σχετικά με την απορρόφηση του αρχικού δασμού. Επιπλέον, λίγο πριν από την προσχώρησή τους στην Κοινότητα, η Αυστρία, η Φινλανδία και η Σουηδία πραγματοποιούσαν επίσης εισαγωγές από την Κίνα σε χαμηλές τιμές και πιθανώς με ντάμπινγκ. Για το λόγο αυτό, είναι πολύ πιθανό ότι η τυχόν λήξη των μέτρων θα οδηγήσει στη συνέχιση του ντάμπινγκ, κατά την έννοια του άρθρου 11 παράγραφος 2 του βασικού κανονισμού.
5. Πιθανότητα συνέχισης της ζημίας
(68) Οι τιμές των κινεζικών εισαγωγών εξακολούθησαν να είναι χαμηλές και να συμπιέζουν τις κοινοτικές τιμές μεταλλικού πυριτίου, ακόμη και μετά την επιβολή των πρόσθετων δασμών αντιντάμπινγκ. Μεταξύ του 1992 και του τέλους της περιόδου έρευνας, οι τιμές των κινεζικών εισαγωγών ήταν οι πιο χαμηλές στην κοινοτική αγορά και, παρότι αντιπροσώπευαν μικρό ποσοστό της κοινοτικής κατανάλωσης, επηρέασαν καθοριστικά την πτωτική τάση των τιμών. Τέλος, αν πάψει να ισχύει ο πάγιος δασμός 396 Ecu ανά τόνο, θα προκληθεί απόκλιση τιμών της τάξεως του 30 %.
(69) Επιπλέον, αν πάψουν να ισχύουν τα μέτρα, λαμβανομένης υπόψη της τεράστιας ικανότητας της κινεζικής παραγωγής και της ύπαρξης υψηλών δασμών αντιντάμπινγκ στις Ηνωμένες Πολιτείες της Αμερικής, είναι πολύ πιθανό ότι οι κινέζοι παραγωγοί θα προσπαθήσουν να αυξήσουν τις πωλήσεις τους στην κοινοτική αγορά σε ιδιαίτερα χαμηλές τιμές, με αποτέλεσμα να επιδεινωθεί περαιτέρω η συμπίεση των τιμών στην κοινοτική αγορά και, επομένως, η ζημία της κοινοτικής βιομηχανίας.
Η πιθανότητα μιας τέτοιας εξέλιξης επιβεβαιώνεται από την τάση των εισαγωγών στη Σουηδία και την Φινλανδία πριν και μετά την προσχώρησή τους στην Κοινότητα. Μεταξύ του Ιουλίου και του Δεκεμβρίου 1994, η Σουηδία εισήγαγε 493 τόνους, ενώ, για την περίοδο Ιανουαρίου-Ιουνίου 1995 δεν δηλώθηκαν εισαγωγές από την Κίνα. Το ίδιο συνέβη στη Φινλανδία που εισήγαγε 2 097 τόνους από την Κίνα κατά το δεύτερο εξάμηνο του 1994 και δεν δήλωσε εισαγωγές για το πρώτο εξάμηνο του 1995. Είναι προφανές ότι ο όγκος των κινεζικών εισαγωγών επηρεάζεται αισθητά από την ύπαρξη ή την απουσία μέτρων αντιντάμπινγκ. Επομένως, συνάγεται το συμπέρασμα ότι η κατάργηση των ισχυόντων δασμών αντιντάμπινγκ θα έχει ως αποτέλεσμα τη συνέχιση, τουλάχιστον της ζημίας που υφίσταται η κοινοτική βιομηχανία.
6. Συμπέρασμα
(70) Βάσει των προεκτεθέντων, συνάγεται επομένως το συμπέρασμα ότι, σε περίπτωση που πάψουν να ισχύουν τα σημερινά μέτρα αντιντάμπινγκ, οι κινέζοι εξαγωγείς θα εξακολουθήσουν να πραγματοποιούν εξαγωγές στην κοινοτική αγορά σε ιδιαίτερα χαμηλές τιμές. Τούτο θα έχει ως συνέπεια τη συνέχιση της συμπίεσης των τιμών στην κοινοτική αγορά με αποτέλεσμα να προκληθεί περαιτέρω ζημία στην κοινοτική βιομηχανία.
Η. ΣΥΜΦΕΡΟΝ ΤΗΣ ΚΟΙΝΟΤΗΤΑΣ
1. Γενικά
(71) Σύμφωνα με το άρθρο 21 παράγραφος 1 του βασικού κανονισμού, η Επιτροπή εξέτασε, με βάση όλα τα αποδεικτικά στοιχεία που προσκομίστηκαν, κατά πόσον θα ήταν δυνατόν να συναχθεί σαφώς το συμπέρασμα ότι δεν είναι προς το συμφέρον της Κοινότητας να συνεχίσει να εφαρμόζει μέτρα.
Προς τούτο, η Επιτροπή εξέτασε τον αντίκτυπο των υφιστάμενων και άλλων πιθανών μέτρων και τις συνέπειες που θα είχε για όλα τα μέρη που συμμετέχουν στη διαδικασία, η αποφυγή λήψης μέτρων.
2. Συνέπειες για τον κοινοτικό κλάδο παραγωγής
(72) Σκοπός των μέτρων αντιντάμπινγκ είναι η διόρθωση μιας αθέμιτης εμπορικής πρακτικής, που έχει ζημιογόνες επιπτώσεις σε μια κοινοτική βιομηχανία. Ένα τέτοιο διορθωτικό μέτρο θα πρέπει να οδηγεί στην αποκατάσταση γνήσιου ανταγωνισμού, πράγμα που, αφ' εαυτού, είναι προς το συμφέρον όλων των οικονομικών φορέων στην Κοινότητα.
(73) Στο πλαίσιο της παρούσας έρευνας, διαπιστώθηκε ότι η κοινοτική βιομηχανία εξακολουθεί να υφίσταται ζημία και ότι είναι πολύ πιθανό, αν δεν συνεχιστεί η εφαρμογή μέτρων αντιντάμπινγκ για τη διόρθωση των επιπτώσεων που έχουν οι εισαγωγές με ντάμπινγκ, να επιδεινωθεί περαιτέρω η ήδη επισφαλής οικονομική κατάσταση της κοινοτικής βιομηχανίας. Με αυτόν τον τρόπο, διακυβεύεται η ίδια η ύπαρξη της κοινοτικής βιομηχανίας στο σύνολό της. Δύο από τις επιχειρήσεις που συμμετείχαν στις προηγούμενες έρευνες, δεν υπάρχουν πλέον. Η Επιτροπή είναι επίσης της άποψης ότι, αν απομείνουν λιγότεροι παραγωγοί στην κοινοτική αγορά, ενδέχεται να μειωθεί αντιστοίχως ο ανταγωνισμός.
(74) Με βάση τα διαπιστωθέντα πραγματικά περιστατικά, είναι λογικό να συναχθεί το συμπέρασμα ότι, αν εκλείψουν τα μέτρα, θα κλείσουν και άλλα εργοστάσια και θα απολεσθούν και άλλες θέσεις εργασίας, πλην εκείνων που έχουν ήδη απολεσθεί.
(75) Η Επιτροπή, κατά την εξέταση του συμφέροντος της Κοινότητας σε σχέση με την κοινοτική βιομηχανία, όφειλε να λάβει υπόψη τις μελλοντικές εξελίξεις. Με βάση μελέτες για το μέλλον της βιομηχανίας μεταλλικού πυριτίου, μπορεί εύλογα να υποτεθεί ότι η χρήση του εν λόγω προϊόντος θα μπορούσε να αυξάνεται κατά 5 % περίπου ετησίως.
(76) Επιπλέον, οι προσπάθειες αναδιάρθρωσης που καταβάλλει αυτή την περίοδο η κοινοτική βιομηχανία δείχνουν ότι δεν προτίθεται να εγκαταλείψει αυτό το τμήμα της παραγωγής, και, κατά συνέπεια, είναι απαραίτητη η ανάληψη δράσης για την καταπολέμηση των δυσμενών επιπτώσεων από τις εισαγωγές που αποτελούν αντικείμενο ντάμπινγκ.
3. Συνέπειες για τους χρήστες
(77) Κατά τη διάρκεια της παρούσας έρευνας, κανένας μεμονωμένος χρήστης δεν υπέβαλε οποιαδήποτε τεκμηριωμένα στοιχεία. Μία κοινοτική και δύο εθνικές ενώσεις χρηστών προσκόμισαν στοιχεία, ζητώντας τη λήξη των μέτρων.
(78) Μια ένωση παραγωγών αλουμινίου στο Ηνωμένο Βασίλειο υποστήριξε ότι η ποιότητα του εισαγόμενου από την Κίνα μεταλλικού πυριτίου δικαιολογούσε τιμή χαμηλότερη από αυτήν του ίδιου προϊόντος καταγωγής άλλων χωρών. Αυτός ο ισχυρισμός δεν τεκμηριώθηκε με οποιοδήποτε αποδεικτικό στοιχείο. Επιπλέον, ούτε κατά την αρχική ούτε κατά την παρούσα έρευνα διαπιστώθηκε σημαντική διαφορά ποιότητας που να δικαιολογεί τη διαφορετική τιμολόγηση μεταξύ του κινεζικού μεταλλικού πυριτίου και εκείνου που προέρχεται από άλλες πηγές. Το ανωτέρω αίτημα πρέπει επομένως να απορριφθεί.
(79) Η ίδια ένωση υποστήριξε, επίσης, ότι η διεθνής ανταγωνιστική θέση των προϊόντων αλουμινίου που παράγονται στην Κοινότητα θίγεται, λόγω της επιβολής των μέτρων αντιντάμπινγκ. Εντούτοις, διαπιστώθηκε ότι το μεταλλικό πυρίτιο που χρησιμοποιείται για την παραγωγή στην Κοινότητα αλουμινίου προς εξαγωγή είναι δυνατόν να εισαχθεί στην Κοινότητα ατελώς στο πλαίσιο καθεστώτος τελειοποίησης προς επανεξαγωγή. Επομένως, αυτό το επιχείρημα δεν γίνεται δεκτό.
(80) Ένας χρήστης υποστήριξε ότι αντιβαίνει στο συμφέρον της Κοινότητας να συνεχιστεί η επιβολή δασμών αντιντάμπινγκ στις κινεζικές εισαγωγές μεταλλικού πυριτίου, λόγω του γεγονότος ότι η ευρωπαϊκή βιομηχανία δεν θα είναι σε θέση να εφοδιάσει την κοινοτική αγορά με επαρκείς ποσότητες. Όπως διαπιστώθηκε, λόγω της παρουσίας άλλων μη κοινοτικών προμηθευτών, ο κίνδυνος γενικής έλλειψης ανεφοδιασμού είναι πολύ περιορισμένος.
(81) Όσον αφορά το ανταγωνιστικό περιβάλλον στην κοινοτική αγορά, τόσο οι χρήστριες βιομηχανίες όσο και οι λοιποί οικονομικοί φορείς ανέκαθεν επωφελούνταν από την παρουσία ευρέως φάσματος ανταγωνιστών στην αγορά, δεδομένου ότι η κοινοτική βιομηχανία, ακόμη και αν εκμεταλλευθεί το σύνολο της παραγωγικής ικανότητάς της, είναι σε θέση να ικανοποιήσει μόνον το 50 % περίπου της ζήτησης της κοινοτικής αγοράς.
Κατά συνέπεια, οι εισαγωγές από τρίτες χώρες θα είναι πάντοτε απαραίτητες. Μετά την επιβολή μέτρων αντιντάμπινγκ, οι παραγωγοί που είναι εγκατεστημένοι στην Κίνα μπορούν να προωθούν τις εξαγωγές τους στην Κοινότητα σε δίκαιες τιμές. Τα μόνα μέτρα αντιντάμπινγκ που ισχύουν κατά των εισαγωγών μεταλλικού πυριτίου στην Κοινότητα είναι εκείνα που εφαρμόζονται έναντι των εισαγωγών καταγωγής Κίνας και Βραζιλίας.
(82) Εξετάστηκαν, ειδικότερα, οι επιπτώσεις των ισχυόντων μέτρων στη διάρθρωση του κόστους παραγωγής των χυτηρίων αλουμινίου 226 και 231, που αντιπροσωπεύει το 50 % της συνολικής παραγωγής αλουμινίου, απαιτείται μεταλλικό πυρίτιο σε αναλογία κατά βάρος μεταξύ 5,5 % έως 6 %. Η αξία του μεταλλικού πυριτίου που χρησιμοποιείται σε αυτήν την παραγωγή αντιπροσωπεύει το 5,2 % του συνολικού κόστους του αλουμινίου. Οι επιπτώσεις των ισχυόντων μέτρων στην τιμή ενός κράματος αλουμινίου, που θα περιείχε μόνο μεταλλικό πυρίτιο καταγωγής Κίνας, ανέρχονται σε 1,7 %. Πρόκειται για σχετικά μικρό ποσοστό του συνολικού κόστους παραγωγής, που οδηγεί στο συμπέρασμα ότι οι τυχόν επιπτώσεις των ισχυόντων μέτρων αντιντάμπινγκ στους χρήστες παραμένουν πολύ περιορισμένες.
4. Συνέπειες για τους εισαγωγείς
(83) Μικρός μόνον αριθμός εισαγωγέων γνωστοποίησε στην Επιτροπή τις απόψεις του σχετικά με το συμφέρον της Κοινότητας. Ένας εξ αυτών συνεργάστηκε για τη διαπίστωση της πρακτικής ντάμπινγκ και της συνακόλουθης ζημίας.
(84) Μια επιχείρηση εγκατεστημένη στο Ηνωμένο Βασίλειο, η οποία δεν εισάγει πλέον το εν λόγω προϊόν, εξήγησε ότι οι τιμές fob που χρεώνονται από τους κινέζους εξαγωγείς είναι τέτοιες, ώστε να προκύπτει ελαφρά μόνον χαμηλότερη τιμή.
Ακόμη, η ίδια επιχείρηση ισχυρίστηκε ότι μετά την επιβολή των μέτρων επήλθε αύξηση των τιμών πάνω από 300 λίρες στερλίνες ανά μετρικό τόνο. Επιπλέον, υποστήριξε ότι η επιβολή των μέτρων απέφερε μικρά οφέλη στην κοινοτική βιομηχανία, δεδομένου ότι οι κύριοι προμηθευτές της κοινοτικής αγοράς είναι η Νορβηγία και η Νότιος Αφρική. Οι εν λόγω χώρες φέρονται να επωφελήθηκαν από την επιβολή μέτρων αντιντάμπινγκ στις κινεζικές εισαγωγές, προκειμένου να κυριαρχήσουν στη βρετανική αγορά.
Πρέπει να αναφερθεί ότι, μετά την επιβολή των πρόσθετων μέτρων αντιντάμπινγκ και μέχρι την περίοδο έρευνας, η σταθμισμένη μέση αύξηση που σημειώθηκε ως προς όλες τις εισαγωγές μεταλλικού πυριτίου στην κοινοτική αγορά ήταν μόνον 9,8 %. Επιπλέον, κατά τη διάρκεια της ίδιας περιόδου η κοινοτική βιομηχανία αύξησε τις τιμές της κατά 2 % (αιτιολογική σκέψη 40). Ήδη διαπιστώθηκε (αιτιολογική σκέψη 57) ότι το μερίδιο αγοράς της Νοτίου Αφρικής μειώθηκε λόγω προβλημάτων παραγωγής, ενώ η Νορβηγία αύξησε το μερίδιο αγοράς της, μολονότι είχε την υψηλότερη τιμή cif, σύμφωνα με την Eurostat.
Τα ανωτέρω επιχειρήματα πρέπει να απορριφθούν.
5. Συνέπειες για το ανταγωνιστικό περιβάλλον
(85) Όσον αφορά την ανταγωνιστική θέση της κοινοτικής αγοράς, η Επιτροπή εξέτασε κατά πόσον τα ισχύοντα μέτρα και η συνέχιση της εφαρμογής τους ενδέχεται να έχουν επιπτώσεις στο γνήσιο ανταγωνισμό. Κατ'αρχάς, υπενθυμίζεται ότι πέντε έτη μετά την έναρξη ισχύος των μέτρων αντιντάμπινγκ το μεταλλικό πυρίτιο κινεζικής καταγωγής εξακολουθεί να διατίθεται στην κοινοτική αγορά, όπου και άλλοι παραγωγοί ενέτειναν την παρουσία τους. Συνεπώς, η Επιτροπή κατέληξε στο συμπέρασμα ότι δεν φαίνεται ρεαλιστικό να προβλέπει κανείς μεγάλες ελλείψεις στον ανεφοδιασμό της αγοράς με μεταλλικό πυρίτιο ούτε διαγράφεται οποιαδήποτε αρνητική επίπτωση στο γνήσιο ανταγωνισμό.
6. Συμπέρασμα σχετικά με το συμφέρον της Κοινότητας
(86) Με βάση τα ανωτέρω πραγματικά περιστατικά και εκτιμήσεις και αφού εξετάστηκαν τα επιχειρήματα που διατύπωσαν η κοινοτική βιομηχανία, η κατάντη κοινοτική βιομηχανία και οι εισαγωγείς του εν λόγω προϊόντος θεωρείται ότι, συνολικά, είναι προς το γενικό συμφέρον της Κοινότητας να μην επιτραπεί η λήξη των μέτρων αντιντάμπινγκ όσον αφορά το μεταλλικό πυρίτιο, καταγωγής Κίνας.
Θ. ΜΕΤΡΑ ΑΝΤΙΝΤΑΜΠΙΝΓΚ
1. Επίπεδο εξάλειψης της ζημίας
(87) Κατά τη διάρκεια της περιόδου έρευνας, διαπιστώθηκε ότι η απόδοση των πωλήσεων του εν λόγω προϊόντος ήταν αρνητική, επειδή οι τιμές πώλησης της κοινοτικής βιομηχανίας ήταν χαμηλότερες από το διαπιστωμένο κόστος παραγωγής.
(88) Η Επιτροπή, προκειμένου να καθορίσει ένα μη ζημιογόνο επίπεδο αναφοράς για τις τιμές εξαγωγής, διαπίστωσε πρώτα το πραγματικό κόστος που βαρύνει την κοινοτική βιομηχανία. Σε σχέση με τον καθορισμό εύλογου επιπέδου κέρδους, ένας κοινοτικός παραγωγός υποστήριξε ότι για να είναι ανταγωνιστικό το ελάχιστο κέρδος πριν τη φορολόγηση πρέπει αυτό να είναι της τάξεως του 7,5 % επί των πωλήσεων. Η Επιτροπή χρησιμοποίησε ποσοστό 6,5 % επί του κύκλου εργασιών, ποσοστό που θεωρείται ικανοποιητικό, αν ληφθεί υπόψη το γεγονός ότι το προϊόν ευρίσκεται σε στάδιο πλήρους ανάπτυξης, με αποτέλεσμα οι επενδύσεις που απαιτούνται για έρευνα και ανάπτυξη, καθώς και για εξοπλισμό παραγωγής να είναι μικρές.
(89) Στην τιμή που καθορίστηκε με την προσθήκη κέρδους 6,5 % στο μέσο κόστος παραγωγής της κοινοτικής βιομηχανίας, έπρεπε να ληφθούν δεόντως υπόψη και οι διαφορές μεταξύ των εισαγωγών και των πωλήσεων της κοινοτικής βιομηχανίας ως προς το στάδιο εμπορίας.
(90) Σε αυτή τη βάση, το περιθώριο ζημίας, που καθορίστηκε αφού ελήφθησαν υπόψη οι κινεζικές τιμές cif (στοιχεία Eurostat), ανήλθε σε 49 % της τιμής cif των εν λόγω εισαγωγών. Σύμφωνα με το διαπιστωθέν περιθώριο ζημίας, που είναι χαμηλότερο από το πραγματικό περιθώριο ντάμπινγκ, τα πραγματικά μέτρα θα έπρεπε να ανέρχονται στο ποσό των 376,5 Ecu ανά τόνο, αντί των 396 Ecu ανά τόνο που είναι τα ισχύοντα μέτρα.
2. Οριστικοί δασμοί
(91) Εξετάζοντας τα συμπεράσματα σχετικά με την πρακτική ντάμπινγκ, τη ζημία, την αιτιώδη συνάφεια, την πιθανότητα συνέχισης της πρακτικής ντάμπινγκ και της ζημίας και το συμφέρον της Κοινότητας, όπως περιγράφηκαν ανωτέρω, η Επιτροπή θεωρεί απαραίτητο να εξακολουθήσει να επιβάλλει μέτρα αντιντάμπινγκ, μέσω των οποίων θα αποκαθίστανται συνθήκες γνήσιου και θεμιτού ανταγωνισμού στην κοινοτική αγορά μεταλλικού πυριτίου.
(92) Αναφερόμενοι στο άρθρο 8 του βασικού κανονισμού, οι κινέζοι έμποροι πρότειναν την ανάληψη υποχρεώσεων ή την επιβολή μεταβλητού δασμού. Η έλλειψη συνεργασίας, όπως καταδείχθηκε από την ανεπάρκεια των κινεζικών απαντήσεων στα ερωτηματολόγια, αφήνει να διαφανεί ότι η αποτελεσματική επιτήρηση των αναλήψεων υποχρεώσεων θα είναι παρακινδυνευμένη υπόθεση. Επιπλέον, με βάση την προηγούμενη συμπεριφορά των κινέζων εμπόρων, η επιβολή μεταβλητού δασμού δεν φαίνεται κατάλληλη επιλογή.
(93) Βάσει των ανωτέρω και λαμβανομένου του γεγονότος ότι τα ισχύοντα μέτρα εφαρμόζονται από το 1992 στο σημερινό επίπεδο, θεωρείται σκοπιμότερο τα μέτρα αντιντάμπινγκ, όσον αφορά τις εισαγωγές μεταλλικού πυριτίου, καταγωγής Κίνας, να λάβουν την μορφή κατ' αξίαν δασμού αντιντάμπινγκ, του οποίου ο συντελεστής πρέπει να ορίζεται σε 49 %.
(94) Το Συμβούλιο επιβεβαιώνει τα ανωτέρω συμπεράσματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται οριστικός δασμός αντιντάμπινγκ στις εισαγωγές μεταλλικού πυριτίου, καταγωγής Λαϊκής Δημοκρατίας της Κίνας, που υπάγεται στον κωδικό ΣΟ 2804 69 00.
2. Ο συντελεστής του οριστικού δασμού αντιντάμπινγκ, ο οποίος επιβάλλεται στην καθαρή τιμή, στο στάδιο «ελεύθερο στα κοινοτικά σύνορα», πριν από την επιβολή δασμού, είναι 49 %.
3. Εκτός αν άλλως ορίζεται, εφαρμόζονται οι ισχύουσες διατάξεις σχετικά με τους δασμούς.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 1997.

Labels: 18
3
4
1